Tħabbar dak li ilu ftit magħruf ( ). Ċjoe li s-sit tal-Marsa Shipbuilding ser ikun żviluppat f'ċentru għas-servizzi lill-oil rigs li qed jirreferu għalih bħala l-Mediterranean Maritime Hub. Qed jingħad li dan ser ifisser investiment ta' €55 miljun u li ser joħloq 150 impieg ta' kwalità fil-qasam tal-industrija taż-żejt u tal-gass. Ħadd ma hu ser jargumenta kontra l-ħolqien tal-ġid, imma tajjeb li anke f'dan l-istadju nemfasizza li s-sit magħżul hu viċin ħafna ta' żona residenzjali – il-parti t'isfel tar-Raħal Ġdid. L-impatt fuq ir-residenti għandu jkun indirizzat minn issa meta d-dettalji tal-proġett għadhom fl-istadju ta' ippjanar. Dan ser jinkludi prinċipalment storbju u tniġġiż tal-arja imma ukoll dwar kif ser ikun immaniġjat l-iskart tossiku li bla dubju ser joriġina mix-xogħolijiet ippjanati. Għax il-kwalità tal-ħajja tar-residenti tar-Raħal Ġdid hi importanti daqs il-ħolqien tal-impiegi. Għandna diġa esperjenza qarsa fl- Isla u Birżebbuġa . Nittama li minn din l-esperjenza tgħallimna bħala pajjiż biex l-affarijiet isiru aħjar.